Jylland kan blive taber i erhvervsudviklingen, mener Orla Hav

- Nordjylland vil miste en stor del af den svensk-norske godstrafik og den medfølgende erhvervsudvikling, hvis der bygges en Femern-forbindelse, uden at der også laves en Kattegatforbindelse, siger regionsformanden, Orla Hav (S). Danmark og Tyskland er netop fredag blevet enige om at samarbejde om en Femern-forbindelse. - Det er ikke et spørgsmål om enten eller, men om både og. Alle ved, at der skabes erhvervsudvikling langs transportvejene. Og det vil vi miste meget af, hvis der ikke også kommer en Kattegatforbindelse, siger Orla Hav. Han frygter, at Danmark - uden en Kattegatforbindelse - splittes op i to med Jylland som taber i erhvervsudviklingen. /ritzau/